Няхай сённяшняе свята Хросту Пана будзе для кожнага з нас добрай нагодай, каб ад сэрца, шчыра падзякаваць Богу за гэты каштоўны дар, якім з’яўляецца хрост, Эўхарыстыя, у якой мы разам удзельнічаем, а таксама іншыя сакрамэнты, дзякуючы якім узрастаем у любові і ласцы. Няхай сённяшняе Божае Слова, якое мы пачулі, абудзіць у нас прагненне адновы тых абяцанняў, якія ад нашага імя далі калісьці нашыя бацькі і хросныя, ці, можа, нават мы, калі прымалі хрост, будучы ўжо дарослымі. Памятайма, што ў Езусе Хрысце мы сталі Божымі дзецьмі, а значыць, словы, пачутыя намі ў Евангеллі, адрасаваны кожнаму з нас: ты – сын, ты – дачка Мая ўмілаваная, цябе Я ўпадабаў.